Adwumakuo a ɛhwɛ wɔn a wɔkra nneɛma firi amanɔne ne wɔn a wɔde nneɛma mane aman afoforɔ soɔ no ayi asumasɛm bi adi akyerɛ sɛ, ɛsiane agyinaeɛ a Ghana Sikakorabea Baatan asi sɛ wɔbɛtwe amanɔne dwadie mu mmoa a wɔde ma wɔn a wɔkra nneɛma ne nnuane binom no nti, adwane ho bɛkɔ atwee pa ara.
Adwumakuo yi kyerɛ mu a, saa dwumadie yi bɛsane ama nnuane boɔ akɔ soro yie wɔ nna a ɛdi yɛn anim no mu.
Twerɛtwerɛfoɔ Panin a ɔwɔ adwumakuo yi mu a ne din de Sampson Asaki Awingobit nkasaeɛ mu wɔ ℇkɔsii Sɛn dwumadie a ɛkɔ so wɔ Asɛmpa FM so mu no, ɔdaa biribi adi. Ↄkaa sɛ, saa akwankyerɛ yi nyɛ akwankyerɛ papa ma Ↄman Ghana wɔ saa berɛ yi mu, ɛsiane sɛ seesei, ɔman no nni ahoɔden a ɔde bɛhwɛ ama saa dwumadie no akɔ so.
Ↄkɔɔ so kaa sɛ, sɛ Bank of Ghana nya toa so hyɛ saa mmara yi de yɛ adwuma a, ɛnkyɛre biara yɛn nyinaa bɛhunu sɛ nneɛma te sɛ; ɛmo, nsa a yɛde nnuaba ayɛ, ntoa mu nsuo, ne Ceramic tiles boɔ bɛyɛ den a ɛnyɛ asɛm ketewa.
Obubuo 17, 2022 mu no, Ghana Sikakorabea Baatan no maa sikakorabea ahodoɔ no nyinaa akwankyerɛ sɛ wɔntwe amanɔne dwadie mu mmoa a wɔde ma wɔn a wɔkra nneɛma binom a ɛho nhyɛ da nhia firi amanɔne no nsane.
Ↄmampanin Akufo-Addo nkaebɔ a ɔde maa ɔmanfoɔ no wɔ Ahinime 30, 2022 mu sɛ wɔrebɛtwa nneɛma a wɔkra firi amanɔne no so no akyi na saa nhyehyɛeɛ yi baeɛ.
Nanso Owura Awingobit abɔ ne tirim aka sɛ, berɛ a mmerɛ rekɔ anim no, nnwumakuo a wɔwɔ saa nneɛma yinom dosopuo no bɛyɛ wɔn adwene sɛ wɔde nneɛma no bɛgu hɔ asie, na ɛnam wei so bɛma ɛho akɔ atwee.
Ↄkyerɛɛ sɛ sɛ Ghana Sikakorabea Baatan no amma saa foɔ yi saa mmoa yi a, wɔn mu bi ntumi nkɔ kwan so bio; wɔn a wɔbɛtumi anya sika akɔfa saa nneɛma yi no bɛyɛ kakraa bi.
